Borland C++BuilderX Enterprise
Vizuálny, viacplatformný a výkonný
Firma Borland sa po úspechu vývojového nástroja Kylix opäť pokúsila prekvapiť niečím novým. Prekvapenie má názov C++BuilderX. Ide o nástroj, ktorý je určený pre vývoj aplikácií v jazyku C++.

Nástroj Borland C++BuilderX Enterprise ponúka viacplatformné IDE vizuálne vývojové prostredie, určené pre tvorbu aplikácií v jazyku C++. Je dostupné pre platformy Windows, Linux a Solaris. Produkt prináša intuitívne vývojové prostredie so vstavanou podporou mnohých prekladačov a debuggerov a je navrhnutý tak, aby vyhovoval komplexným potrebám rozsiahlych podnikov. Prináša vysoko výkonné ovládače pre najznámejšie podnikové databázy; obsahuje tiež nástroje pre doladenie výkonu, integráciu na báze CORBA a umožňuje dodávať na trh kvalitné a rozsiahle aplikácie v kratšom čase. Dodáva sa celkom v piatich variantoch: Enterprise Studio for C++, C++BuilderX Enterprise, C++BuilderX Developer, C++BuilderX Mobile Edition a C++BuilderX Personal. Všetky uvedené varianty sú momentálne dostupné vo verzii 1.0 a líšia sa množstvom dostupných funkcií. Najlepšie vybavenou verziou je Borland Enterprise Studio for C++, čo určite zistíte už podľa ceny.
Ak si budete chcieť produkt vyskúšať, musíte sa najprv zaregistrovať na stránke www.borland.com. Potom už len v menu kliknite na Downloads a vyberte produkt C++BuilderX. Zobrazí sa stránka, z ktorej si budete môcť stiahnuť 30-dňovú trial verziu produktov Enterprise (cca 393 MB) a Personal (357 MB). Na e-mailovú adresu uvedenú pri registrácii vám bude zaslaný 30-dňový registračný kľúč, nevyhnutný na spustenie produktu.
C++BuilderX Enterprise trial som testoval na systéme Red Hat 8.0 (Psyche) s jadrom 2.4.18-14. Po stiahnutí a rozbalení balíka cbx1_enttrial_linux_solaris.tgz sa inštalácia spustí príkazom install.bin z adresára Linux. Verzia pre Linux je zvláštna tým, že obsahuje aj inštalátor pre Solaris. Program sa štandardne nainštaluje do adresára /opt/CBuilderX. Bohužiaľ ikona, ktorá sa mala vytvoriť na desktope, sa nevytvorila, takže som použil klasický variant - spustenie z konzoly, z adresára /opt/CBuilderX/bin/cbuilder. Po spustení si program ešte vyžiada registračný kľúč. Po overení licencie sa pred vami objaví novučičké vývojové prostredie programu C++BuilderX.

ZÁKLADNÉ VLASTNOSTI PRODUKTU
Integrované vývojové prostredie Borland C++BuilderX ponúka robustné a pružné riešenie pre vývoj a nasadenie aplikácií C++. Prostredie je možné prevádzkovať na operačných systémoch Windows, Linux a Solaris a na všetkých týchto platformách je ponúknuté konzistentné unifikované užívateľské rozhranie. To pomáha minimalizovať čas, ktorý by programátor trávil štúdiom vývojových nástrojov, ich konfigurácií a prepínaním medzi jednotlivými platformami. C++BuilderX ďalej ponúka úzku integráciu s nástrojmi pre správu projektov a verzií (podporované sú CVS - Concurrent Version System, ClearCase a StarTeam) a umožňuje programátorom jednoducho spravovať a prenášať aplikácie medzi rôznymi platformami.
C++BuilderX bol vytvorený ako intuitívne vývojové prostredie so zabudovanou podporou pre populárne kompilátory a ladiace nástroje jazykov C a C++, ako sú kompilátor Borland C++, sada kompilátorov GNU, Sun Forte C++, Intel C++ a Microsoft C++. Programátori môžu využívať tieto rôznorodé nástroje pre zostavovanie a ladenie aplikácií v rámci jednotného integrovaného rozhrania nezávislého na aktuálne používanom kompilátore. C++BuilderX umožní v rámci svojho vývojového prostredia využiť aj ľubovoľný iný kompilátor a maximálne tak využiť existujúcich investícií do technológie C++.
Pomocou nástroja Intel VTune Performance Analyzer môžete odhaliť a identifikovať úzke hrdlá vášho systému z hľadiska výkonu. Analyzer zbiera a zobrazuje systémové informácie a umožňuje vykonávať analýzu funkcií, vlákien, modulov, riadkov zdrojového kódu a jednotlivých inštrukcií a pomáha tak odhaliť a odstrániť výkonnostné problémy. Kompilátory Intel C++ sú navrhnuté tak, aby dosiahli maximálnu možnú efektivitu vykonávaného kódu na architektúre Intel. Knižnice Intel Performance Libraries vám dovolia zamerať sa na vytváranie skutočnej hodnoty v rámci vašej aplikácie a rýchle dodanie vašej aplikácie na trh prostredníctvom ponuky pripravených funkčných blokov. Balík Intel Integrated Performance Primitives (Intel IPP) prináša bohatú sadu prostriedkov, z ktorých môže programátor čerpať pri návrhu a optimalizácii aplikácie s multimediálnymi funkciami. A konečne knižnica Intel Math Kernel Library ponúka prostriedky pre písanie kódu realizujúceho zložité výpočty, často potrebné v rámci vedeckých, inžinierskych a finančných programových systémov.
Kúpou prostredia C++BuilderX Enterprise získate vývojový nástroj s nasledujúcimi vlastnosťami: podpora viacerých nástrojov na kompilovanie a ladenie (Borland C++ BCC32 pre Windows, MinGW GCC pre Windows, GCC pre Windows, Linux a Solaris, Microsoft Visual C++ 7.1 pre Windows, Intel C++ 7.1 pre Windows a Linux, Metrowerks CodeWarrior C++ pre Windows a Sun Forte C++ pre Solaris), riešenie Intel Software Development (kompilátor Intel C++ 7.1 pre Windows a Linux, vysoko výkonné knižnice Intel: Math Kernel a Integrated Performance Primitives a Intel VTune Performance Analyzer), integrovaná správa zdrojového kódu (úzka integrácia so systémom CVS, integrácia s Rational ClearCase a Microsoft Visual SourceSafe, pokročilá integrácia so systémom Borland StarTeam a Borland StarTeam Personal Server), podpora rôznych technológií (InstallShield MultiPlatform 5.01 Borland Edition, vysoko výkonné databázové ovládače dbExpress, xmlspy 5 Borland Edition, licencia pre vývoj nad databázami IBM DB2, Microsoft SQL Server a Borland InterBase a pokročilá podpora architektúry CORBA v podobe vývojovej licencie pre Borland Enterprise Server, VisiBroker Edition 5.2), nové technológie Borland C++ (integrovaná podpora na platforme nezávislého prostredia pre C++ s ukážkou nového vizuálneho návrhára pre rýchly vývoj C++ aplikácií pre množstvo operačných systémov vrátane mobilných zariadení).
Jednu vlastnosť však vo verzii C++BuilderX Enterprise nenájdete. Ide o Borland Together Edition for C++BuilderX (dvojcestné modelovanie založené na UML a jednoduchá vizualizácia kódu, audity v súlade s firemnými štandardami a manuálne prechádzanie kódu, metriky akosti poskytujúce dáta pre posúdenie kvality aplikácie, refactoring symbolov na úrovni projektu, integrovaný klient systému Borland CaliberRM a generovanie dokumentácie vo formáte HTML). Táto vlastnosť je obsiahnutá až v balíku Enterprise Studio for C++, čo znamená, že si budete musieť priplatiť.

PROSTREDIE C++BUILDERX ENTERPRISE
Prostredie programu C++BuilderX sa veľmi podobá prostrediu Microsoft Visual C++. Riadené je cez pulldown menu, ktoré obsahuje pomerne veľa zaujímavých funkcií zastrešujúcich kompilovanie, ladenie, pomerne detailné nastavovanie projektu či prostredia, formátovanie napísaného kódu a iné. Nájdete tu tiež možnosť vytvoriť si Debug a Release konfiguráciu (známa to vec z Microsoft Visual C++). Po spustení ma hneď privítal demonštračný kód s už tradičnou funkčnosťou - Hello World!. Tak som si skúsil vyrobiť Debug a Release verziu, aby som porovnal veľkosti generovaného kódu. Pre Debug to bolo 167 KB, pre Release 13 KB, čo je celkom zaujímavé a hlavne porovnateľné s veľkosťou kódu, ktorý by vygeneroval aj MS Visual C++. Projekt možno vytvoriť nový, alebo z už existujúceho skriptu configure alebo makefile. Nechýba Class Browser. Teda vcelku možno prostredie ohodnotiť kladne.

ZÁVER
C++BuilderX ponúka intuitívne vizuálne vývojové prostredie, umožňujúce programátorom pracovať pomocou konzistentného užívateľského rozhrania zabezpečujúceho zvýšenú efektivitu a produktivitu práce. Vďaka integrovanej podpore v praxi rozšírených systémov pre správu zdrojového kódu C++BuilderX zjednodušuje spoluprácu vývojových tímov. Pružnosť nástroja vám umožní jednoducho prekonať problémy pri vývoji v jazyku C++. Programátori získajú cenný nástroj, ktorý im umožní efektívne vytvárať, udržovať a prenášať aplikácie v C++ na rôzne platformy.
Počas inštalácie, kompilovania a ladenia s produktom C++BuilderX som neobjavil žiadne problémy. Zrejme len to, že program si poriadne uhryzol z pamäti, a tak sa s ním dá na slabších strojoch len ťažko pracovať. Doslova chybou by som nazval fakt, že program neponúka funkciu doplňovania kódu, bez ktorej produktivita programátora výrazne klesá. Uvidíme, snáď sa toho dočkáme v druhej verzii, ktorá sa na trh dostane najskôr v prvej polovici roka 2004. Nástroj C++BuilderX na mňa zapôsobil kladne a určite predstavuje krok k jednoduchšej a príjemnejšej tvorbe aplikácií v jazyku C a C++.

Peter Gašparovič

BORLAND C++BUILDERX ENTERPRISE
Integrované vývojové prostredie.
Minimálne požiadavky 512 MB RAM, 300 MB na HD (čiastočná inštalácia, 1,2 GB plná inštalácia);
Windows Pentium II 500 MHz, Windows 2000 (SP2) alebo XP; Linux Pentium II 500 MHz, Red Hat Enterprise Linux WS 2.1;
Solaris UltraSPARC II 500MHz, Solaris 8 (2.8)
Výrobca/poskytol Borland Software Corp., Scotts Valley, CA, USA
Cena 72 800 kč bez DPH

VYSVETLIVKY
IDE (Integrated Development Environment) integrované vývojové prostredie, ktoré obsahuje previazaný editor, prekladač (compiler), spojovací program (linker) a ladiaci nástroj (debugger).
CVS (Concurrent Versions System) - systém, v ktorom sú uložené všetky verzie zdrojového kódu vyvíjaného programu, pričom je možnosť sa ku ktorejkoľvek staršej verzii vrátiť. S takto spravovaným zdrojovým kódom môže pracovať viacej programátorov. Systém CVS vlastne pomáha zdieľať výsledky ich práce.